Video: Nuwe beeldmateriaal oor Myeni-skietdood uitgereikLindani en Lindsay Myeni op hulle troudag. (Foto: Facebook) Nuwe beeldmateriaal kan nou lig werp op die omstrede skietdood van die Suid-Afrikaner Lindani Myeni wat vroeër vanjaar deur Hawaiiese polisie doodgeskiet is. Dié beeldmateriaal, wat onder meer deur Honolulu Star Advertiser en Hawaii News Now gepubliseer is, strook oënskynlik met die familie se vermoede dat Myeni moontlik na ’n tempel op soek was toe hy per ongeluk by die verkeerde huis ingestap het. Daar kan in die nuwe beeldmateriaal duidelik gehoor word hoe ’n kalm Myeni herhaaldelik “jammer” sê voordat hy uitstap, sy skoene aantrek en na sy kar loop. Polisie het kort daarna opgedaag terwyl die vrou wat hulle na die huis ontbied het histeries gil en na Myeni se kar wys. Daar kan gesien word hoe Myeni na polisiebeamptes aangestap kom en hoe hulle hom beveel om op die grond te gaan lê terwyl hul vuurwapens op hom gerig is. Myeni, wat in die video duidelik aan polisiebeamptes vra wie hulle is, is sekondes later in wat soos ’n struweling lyk deur polisiebeamptes met ŉ skokgeweer bedwing en toe geskiet. Daar kan ook gehoor word hoe die polisie hulself eers identifiseer nadat die skote afgevuur is. Maroela Media het berig die voormalige KwaZulu-Natalse rugbyspeler is op Woensdag 14 April deur polisie in Honolulu doodgeskiet nadat ’n konfrontasie tussen dié partye ontstaan het. Die polisie het op ’n 911-oproep gereageer waarin ’n vrou beweer het dat Myeni by dié huis probeer inbreek het. ’n Klag van onregmatige dood is sedertdien deur Myeni se vrou, Lindsay, teen die Honolulu-polisie aanhangig gemaak en die polisie is versoek om die volledige beeldmateriaal van die voorval beskikbaar te stel. Die familie se regspan het ook versoek dat Myeni se foon deur die polisie terugbesorg word, wat glo nog nie gedoen is nie. Aanvanklike beeldmateriaal wys slegs die konfrontasie tussen Myeni en polisiebeamptes, maar skets nie ’n volledige prentjie van wat voor dit gebeur het nie. Boonop voer die familie aan polisiebeamptes het nagelaat om hulself te identifiseer vóórdat hulle op hom losgebrand het. Die polisie se verweer is dat hulle hulself teen Myeni, wat hulle met sy vuiste bygedam het, verdedig het. Justin Anderson, Myeni se swaer, het vroeër aan Maroela Media gesê die familie vermoed Myeni was op soek na ’n tempel – wat reg langs dié huis geleë is. In die video kan gesien word hoe Myeni sy skoene uittrek voordat hy die huis, kort op die hakke van twee ander persone, binnegaan. Dít, sê die familie, strook met iemand wat beplan om ’n tempel binne te gaan. Luidens die jongste inskrywing op Lindsay se Facebook-blad bewys die volledige beeldmateriaal haar man se onskuld. Sy het ook ’n skakel na die blad Justice for Lindani gedeel waar dié video gesien kan word. “Ons het almal geweet jy is onskuldig. ’n Sinnelose moord deur polisie.” Die familie se regspan het ook vroeër gesê dat dié huis nie ’n private woning is nie, maar verblyf aan die publiek bied en op Airbnb en Instagram as sodanig geadverteer word. Die ingang na die huis lyk glo ook baie soos dié van die tempel. Volgens Lindsay het haar man ’n entjie gaan ry om sy “kop skoon te maak” en glo hulle dat Myeni se selfoondata verdere antwoorde op vrae sal bied oor waarom hy homself hier bevind het. Myeni se oorskot is ’n paar weke na sy dood met behulp van die Suid-Afrikaanse regering na Suid-Afrika teruggebring en hy is verlede maand in Empangeni in KwaZulu-Natal begrawe. Sy vrou en twee jong kinders het nog nie na Hawaii teruggekeer nie. Die ondersoek duur voort.